**ZEM & VEK** (uvádzané aj ako **Zem & Vek** alebo **Zem a Vek**) je slovenský časopis s mesačnou periodicitou a spravodajský portál. Prezentuje sa ako *„alternatívne médium bez reklamy"*. Spolu so šéfredaktorom Tiborom Rostásom je časopis opakovane kritizovaný pre šírenie konšpiračných teórií, dezinformácií, ruskej propagandy, faktografické zavádzanie, nekorektné narábanie so zdrojmi, ale aj podprahové nabádanie k nenávisti voči menšinám. V októbri 2019 bol T. Rostás obžalovaný zo šírenia extrémistickych materiálov v súbehu s prečinom hanobenia národa, rasy a presvedčenia a prečinu podnecovania k národnostnej, rasovej a etnickej nenávisti. Bol odsúdený na peňažný trest.

Za zrodom projektu stáli T. Rostás (vystupujúci pod pseudonymom Tibor Eliot Rostas), Ivan Galanský, Marián Benka a Dušan Budzák. K ďalším pravidelným autorom časopisu patrili či patria Patrik Sloboda, Juraj Pokorný, Peter Čalovka, Peter Staněk, Viktor Timura, Vladimír Liška, Ján Lakota a Milka Zimková. Aktivity zahŕňajú aj vystúpenia a besedy po rôznych lokalitách na Slovensku.

Projekt je podľa vydavateľov financovaný jeho spotrebiteľmi. Teda z predaja časopisu v novinových stánkoch, predplatným, nákupmi v elektronickom obchode a vstupným v divadle.[chýba zdroj] Bol však publikovaný rozhovor medzi Rostásom a Kuznecovom (veľvyslanec Ruska na Slovensku), kde rokovali o financovaní.

V novembri 2016 založili predstavitelia konšpiračných redakcií ZEM & VEK, Slobodný vysielač, Hlavné správy, Medzičas a Dav Dva *Asociáciu nezávislých médií* (ANM), ktorej úlohou má byť, okrem iného, ochrana členov pred útokmi mainstreamových médií.

Odborná komisia projektu Konspiratori.sk, ktorú tvoria ľudia z akadémie, tretieho sektora, a médií, zaradila Zem a Vek medzi konšpiračné médiá.

Časopis
-------

Zloženie časopisu je pomerne stále a možno ho rozdeliť na dve časti: spravodajstvo a alternatíva. Časopis má dnes 148 strán, predtým postupne 140, 132, 128 z pôvodných 120. Spravodajstvo obsahuje sekcie: *Dymové signály*, *Ekonomika*, *Udalosti a súvislosti*, *Inventúra slov*, *Korunní svedkovia*, *Veda a technika*, *Orbis pictus*, *Téma mesiaca*, *Rendez-vous*, *Propaganda*, *Déjà vu*, *Sprisahania a fakty*, *Bez masky*, *Pavučina*. Alternatíva obsahuje sekcie: *Príručka prežitia*, *Svetlé správy*, *Velikáni ducha*, *Mystické miesta*, *Človek a zviera*, *Zdravie*, *Nájomní vrahovia*, *Zimkomriavky*, *Múzy*, *Mandragora*.

Web
---

Pôvodne web stránka slúžila iba ako podpora časopisu a e-shop, neskôr začala uverejňovať vlastné články, ktoré sa z dôvodu aktuálnosti a obmedzenosti miesta nenachádzajú v časopise.

Besedy
------

Besedy pribudli k Zem & Vek neskôr. Konajú sa prevažne v knižniciach v rôznych krajských a okresných mestách po celom Slovensku. Vystúpenia v Ateliéri Babylon v Bratislave prebiehali raz mesačne.

Redakcia
--------

Z redakcie postupne odišli viacerí jej členovia. Ivan Galanský, Ján Gašo, Radoslav Chrzán, Anton Smataník, Ľubomír Huďo, Milan Pullman, atď.

Kritika
-------

Časopis spolu so šéfredaktorom bol opakovane kritizovaný za šírenie konšpiračných teórií, faktografické zavádzanie, nekorektné narábanie so zdrojmi ale aj podprahové nabádanie k nenávisti voči menšinám. Ide napríklad o kritiku z prostredia týždenníka *.týždeň*, portálov *Aktuality.sk*, jeToTak.sk či denníka *SME*. Za dezinformačné a konšpiračné médium ho označuje aj jeho bývalý redaktor Anton Smataník. Mediálna analytička Miroslava Kernová o časopise napísala: *„Je nekritický k Rusku, za všetkým zlým vidí nepriateľov zo Západu, Židov, homosexuálov, zástupcov tretieho sektora, novinárov. Vytvára menné zoznamy nepriateľov, ktoré údajne škodia záujmom Slovenska, čo robia a robili nedemokratické režimy."*

Záznam zo stretnutia predstaviteľov časopisu na ruskom veľvyslanectve 26. mája 2014 rozšíril podozrenia ohľadom nezávislosti, relevantnosti deklarovaného spôsobu financovania a možného šírenia ruskej propagandy.

Počas prezidentských volieb 2019 použil Zem & Vek v niekoľkých článkoch fotografiu kandidátky Zuzany Čaputovej digitálne upravenú podľa antisemitských stereotypov – so zakriveným nosom a zväčšenými perami. Zem & Vek fotografiu stiahol a T. E. Rostas vo svojom stanovisku reagoval, že *„Nikto z nás nepozná profil tváre pani Čaputovej, preto sa mohlo poľahky stať, že bola zverejnená takáto fotografia"*.

### Hanobenie rasy

V júni 2017 bolo zverejnené začatie trestného stíhania pre prečin hanobenia národa, rasy a presvedčenia v súbehu s prečinom podnecovania národnostnej, rasovej a etnickej nenávisti pre formulácie v článku „Klin židov medzi Slovanmi", ktorý vyšiel v májovom čísle časopisu. Hovorkyňa špeciálnej prokuratúry uviedla, že „*podľa prokurátora uvedené historické citáty doposiaľ nezistený páchateľ vystupujúci pod menom Tibor Eliot Rostás využil tak, že čitateľovi predkladá tvrdenia, že aj v súčasnosti sú pôvodom zlej spoločenskej situácie zásahy židovskej komunity, ktorá rozvracia súčasnú spoločnosť a uvedenými tvrdeniami vyvoláva nenávisť a potrebu zásahu voči židovskej komunite na Slovensku. Neznámy páchateľ vyššie popísaným konaním a zverejnením tohto článku v publikovanom kontexte v ňom uvedených vyjadrení verejne hanobí židovský národ, židovskú národnosť a židovské náboženstvo a podnecuje k nenávisti voči tomuto národu a národnosti*". 17. októbra 2019 podal prokurátor Úradu špeciálnej prokuratúry na šéfredaktora časopisu obžalobu za extrémistické trestné činy. 16. decembra 2019 súd uznal Rostása zatiaľ neprávoplatne vinného zo šírenia extrémistických materiálov a z hanobenia rasy, národa. Rostás dostal peňažnú pokutu 4 000 eur. *„Obžalovaný sám potvrdil, že písal článok tendenčne, lebo poznal aj pozitívne stránky Židov, ale úmyselne ich nenapísal"*, dodal sudca Špeciálneho súdu k rozsudku.

26. októbra 2021 Najvyšší súd potvrdil predošlý rozsudok a peňažný trest 4 000 eur. Rostásovi hrozili tri mesiace väzenia ak pokutu nezaplatí. Vyjadril sa, že na pokutu nedal žiadne finančné prostriedky, ale vďaka organizáciám Asociácia nezávislých médií a Fórum slobodného myslenia bude naďalej na slobode.

Referencie
----------

1. 1 2 3 4   *Zoznam periodickej tlače – Detail, evidenčné číslo EV4782/13* [online]. Bratislava: Ministerstvo kultúry SR, [cit. 2018-03-03]. Dostupné online.
2. 1 2  Zem a Vek. *Stanovisko Slovenskej pošty k oneskorenému doručeniu októbrového Zem&Vek* [online]. zemavek.sk, 2016-10-13, [cit. 2016-12-05]. Dostupné online.
3. ↑  ŠTEPANOVIČ, Dominik. *Cena za (dez)informácie*
Výnosy z reklám webov s problematickým obsahom *[online]. Bratislava: Ministerstvo obrany SR, 2021-04, [cit. 2022-03-09]. Dostupné online.*
4. ↑  WENERSKI, Łukasz. *The Visegrad Countries and "Post-Truth" Who is Responsible for Delivering the Kremlin’s Narrative to the Czech Republic, Hungary, Slovakia and Poland?* [online]. aei.pitt.edu, 2017, [cit. 2019-09-23]. Dostupné online.
5. ↑   *Russian Influence in Central Europe* [online]. Prague Security Studies Institute, 2017-02-27, [cit. 2019-09-23]. Dostupné online.
6. 1 2  CARSON, Thal. *United We Stand, Divided We Fall: The Kremlin’s Leverage in the Visegrad Countries - CEID - Centre for Euro-Atlantic Integration and Democracy* [online]. ceid.hu, 2017-12-05, [cit. 2019-09-23]. Dostupné online. (po anglicky)
7. 1 2  RITOMSKÝ, Matúš. *Zem a Vek nebezpečných konšpirácií* [online]. priestori.sk, 2014-09-25, [cit. 2016-12-05]. Dostupné online.
8. ↑   *Fámy, konšpiračné teórie a dezinformácie očami spoločenských vied* [online]. Bratislava: Slovenská akadémia vied, 2021, [cit. 2022-03-09]. Dostupné online.
9. 1 2  TASR. Šéfredaktor časopisu Zem a Vek čelí obžalobe z extrémizmu. *teraz.sk* (Bratislava: TASR), 2019-10-20. Dostupné online [cit. 2019-10-20].
10. ↑   *Rostas dostal za hanobenie národa, rasy a presvedčenia peňažný trest* [online]. Pravda, 2019-12-16, [cit. 2021-06-10]. Dostupné online.
11. ↑   *Zem a Vek tour* [online]. msks-senec.sk, 2016, [cit. 2019-10-20]. Dostupné online.
12. ↑   *Svet za oponou : Nová talkshow mesačníka Zem & Vek v Divadle Malá Scéna STU* [online]. interticket.sk, 2013, [cit. 2019-10-20]. Dostupné online.
13. ↑   *Videopozvánka na besedy s autogramiádou knihy Mlčanie II* [online]. zemavek.sk, 2013-11-23, [cit. 2019-10-20]. Dostupné online.
14. ↑   *Hľadáme priestory na besedy v Trnave, Malackách a Dunajskej Strede* [online]. zemavek.sk, 2017-09-25, [cit. 2019-10-20]. Dostupné online.
15. ↑  Rozhovor dostupný na Youtube pod názvom: *Rostás (ZEM A VEK) žiada ruského veľvyslanca o podporu na médium a politiku*
16. ↑  POLÁŠ, Martin. Zem a vek, Slobodný vysielač, Hlavné správy a ďalší sa spojili v asociácii. *medialne.etrend.sk* (Bratislava: TREND Holding), 2016-12-05. Dostupné online [cit. 2016-12-05]. ISSN 1337-0006.
17. ↑   *Zoznam stránok so sporným obsahom* [online]. konspiratori.sk, [cit. 2018-03-02]. Dostupné online.
18. ↑   *Zem&Vek Január 2018 by Zem & Vek - Issuu* [online]. issuu.com, [cit. 2022-06-12]. Dostupné online. (po anglicky)
19. ↑  HANUS, Martin; MAJCHRÁK, Jozef. Planéta Rostas. *.týždeň* (Bratislava: W PRESS), 2014-02-15. Dostupné online [cit. 2016-12-05]. ISSN 1336-653X.
20. ↑  ODKLADAL, Martin. *Médiá s politikmi sa potrebujú navzájom, tvrdí tvorca magazínu Zem a vek* [online]. aktuality.sk, 2014-04-02, [cit. 2016-12-05]. Dostupné online.
21. ↑  HAVRAN, Michal. *Tisove deti* [online]. jetotak.sk, 2014-08-28, [cit. 2016-12-05]. Dostupné online.
22. ↑  KERN, Miroslav. Odporcovia systému či očkovania sa pri Kotlebovi viac spájajú. *sme.sk* (Bratislava: Petit Press), 2013-11-26. Dostupné online [cit. 2016-12-05]. ISSN 1335-4418.
23. ↑  AKTUALITY.SK. *Písal pre Zem a vek: Rostas nás huckal, pod niektoré články by som sa radšej nepodpísal (rozhovor)* [online]. Aktuality.sk, 2023-03-15, [cit. 2023-05-24]. Dostupné online.
24. ↑  KERNOVÁ, Miroslava. Syndikát novinárov propaguje Zem a Vek. *Denník N Blog* (Bratislava: N Press), 2015-03-27. Dostupné online [cit. 2020-06-16].
25. ↑  BENČÍK, Ján. Ako je to s údajnou nezávislosťou Tibora Rostása. *Denník N Blog* (Bratislava: N Press), 2016-02-22. Dostupné online [cit. 2016-12-05].
26. ↑  KERNOVÁ, Miroslava. *Zem a Vek upravil nos Čaputovej ako na antisemitských karikatúrach* [online]. omediach.com, 14.3.2019, [cit. 2019-03-17]. Dostupné online.
27. ↑   Rostás môže pykať za článok v Zem a Vek. Špeciálna prokuratúra začala trestné stíhanie. *hnonline.sk* (Bratislava: MAFRA Slovakia), 2017-06-06. Dostupné online [cit. 2017-06-24]. ISSN 1336-1996.
28. ↑   Súd uznal šéfredaktora konšpiračného časopisu Zem a Vek T. *dennikn.sk* (Bratislava: N Press), 2019-12-16. Dostupné online [cit. 2019-12-16]. ISSN 1339-844X.
29. ↑  OSVALDOVÁ, Lucia. Rostas je vinný z hanobenia rasy a národa, Harabina vykázali z miestnosti. *dennikn.sk* (Bratislava: N Press), 2019-12-16. Dostupné online [cit. 2019-12-16]. ISSN 1339-844X.
30. ↑  OSVALDOVÁ, Lucia. Rostas je vinný z hanobenia rasy a národa, rozsudok potvrdil Najvyšší súd. Ak nezaplatí štyritisíc eur, pôjde za mreže. *dennikn.sk* (Bratislava: N Press), 2021-10-26. Dostupné online [cit. 2021-10-26]. ISSN 1339-844X.
31. ↑   *Prehlásenie Asociácie nezávislých médií a Fóra slobodného myslenia k rozhodnutiu uhradiť súdnu pokutu – Tibor Eliot Rostas - Podtatranský-kuriér.sk | Noviny Poprad a okolie* [online]. www.podtatransky-kurier.sk, [cit. 2022-06-12]. Dostupné online.

Externé odkazy
--------------

* Oficiálny web